P6_TA(2007)0072

Πυρηνικός αφοπλισμός και μη διάδοση των πυρηνικών όπλων

Ψήφισμα του Ευρωπαϊκού Κοινοβουλίου της 14ης Μαρτίου 2007 σχετικά με τη μη διάδοση των πυρηνικών όπλων και τον πυρηνικό αφοπλισμό

Το Ευρωπαϊκό Κοινοβούλιο,

- έχοντας υπόψη την προπαρασκευαστική επιτροπή (PrepCom) της Διάσκεψης Αναθεώρησης της Συνθήκης περί Μη Διάδοσης των Πυρηνικών Όπλων (ΣΜΔ) του 2010, που πρόκειται να συνέλθει στη Βιέννη από τις 30 Απριλίου έως τις 11 Μαΐου 2007,

- έχοντας υπόψη τη συναίνεση, εντός της Ευρωπαϊκής Ένωσης, για την αναζωογόνηση και την ενίσχυση της ΣΜΔ από σήμερα έως την επικείμενη διάσκεψη επανεξέτασης της ΣΜΔ του 2010,

- έχοντας υπόψη τις αποφάσεις 1540 (2004) και 1673 (2006) του Συμβουλίου Ασφαλείας του ΟΗΕ σχετικά με τη μη διάδοση των όπλων μαζικής καταστροφής,

- έχοντας υπόψη την εφαρμογή της Ευρωπαϊκής Στρατηγικής Ασφάλειας και ειδικότερα της Στρατηγικής της Ευρωπαϊκής Ένωσης κατά της Διάδοσης των Όπλων Μαζικής Καταστροφής (Στρατηγική ΟΜΚ της ΕΕ), που εγκρίθηκε από το Ευρωπαϊκό Συμβούλιο στις 12 Δεκεμβρίου 2003,

- έχοντας υπόψη, και επαναλαμβάνοντας, τα παλαιότερα ψηφίσματά του σχετικά με τη ΣΜΔ, και ιδίως το διεξοδικό ψήφισμα που εγκρίθηκε στις 10 Μαρτίου 2005 σχετικά με τη Διάσκεψη Αναθεώρησης του 2005 της Συνθήκης περί Μη Διάδοσης των Πυρηνικών Όπλων — Πυρηνικά όπλα στη Βόρεια Κορέα και το Ιράν [1],

- έχοντας υπόψη την κοινή θέση 2005/329/ΚΕΠΠΑ του Συμβουλίου της 25ης Απριλίου 2005, σχετικά με τη Διάσκεψη Αναθεώρησης του 2005 των Συμβαλλομένων Μερών της Συνθήκης περί Μη Διάδοσης των Πυρηνικών Όπλων [2],

- έχοντας υπόψη το άρθρο 103, παράγραφος 4, του Κανονισμού του,

A. λαμβάνοντας υπόψη τη συντριπτική συναίνεση που υπάρχει εντός της ΕΕ για την αναζωπύρωση και ενίσχυση της ΣΜΔ στο διάστημα από σήμερα έως την επικείμενη Διάσκεψη Επανεξέτασης της ΣΜΔ το 2010,

Β. υπογραμμίζοντας ότι η Ευρωπαϊκή Στρατηγική Ασφαλείας, η Στρατηγική της ΕΕ κατά της Διάδοσης των Όπλων Μαζικής Καταστροφής καθώς και η απόφαση 1540 του Συμβουλίου Ασφαλείας των Ηνωμένων Εθνών τονίζουν τη σημασία της μη διάδοσης των πυρηνικών όπλων και του αφοπλισμού, χαρακτηρίζοντας τη διάδοση των όπλων μαζικής καταστροφής και των μέσων εκτόξευσής τους ως μια από τις σημαντικότερες απειλές για τη διεθνή ειρήνη και ασφάλεια,

Γ. υπενθυμίζοντας τη δήλωση που περιλαμβάνεται στην έκθεση της Επιτροπής Υψηλού Επιπέδου την οποία συγκρότησε ο Γενικός Γραμματέας των Ηνωμένων Εθνών για τις Απειλές, τις Προκλήσεις και την Αλλαγή με τίτλο "Ένας ασφαλέστερος κόσμος: η κοινή μας ευθύνη", σύμφωνα με την οποία "πλησιάζουμε σε σημείο όπου η διάβρωση του καθεστώτος μη διάδοσης θα μπορούσε να καταστεί μη αναστρέψιμη με αποτέλεσμα αλυσιδωτά φαινόμενα διάδοσης",

Δ. λαμβάνοντας υπόψη την αυξανόμενη διεθνή συναίνεση υπέρ της επείγουσας ανάγκης για πυρηνικό αφοπλισμό, που ακολουθείται από τον Συνασπισμό για το Νέο Πρόγραμμα Δράσης και τη Διακήρυξη της Ρώμης της Παγκόσμιας Συνόδου των Βραβευμένων με το Νόμπελ Ειρήνης (που συγκλήθηκε από τον Μιχαήλ Γκορμπατσόφ και τον Δήμαρχο της Ρώμης Βάλτερ Βελτρόνι) της 30ής Νοεμβρίου 2006,

Ε. υπογραμμίζοντας το ρόλο των κοινοβουλίων και των βουλευτών στην προώθηση της μη διάδοσης και του πυρηνικού αφοπλισμού και, στο πλαίσιο αυτό, χαιρετίζοντας τις προσπάθειες του παγκόσμιου Κοινοβουλευτικού Δικτύου για τον Πυρηνικό Αφοπλισμό,

1. επαναλαμβάνει τη θέση του ότι η ΣΜΔ αποτελεί ακρογωνιαίο λίθο του διεθνούς καθεστώτος μη διάδοσης των πυρηνικών όπλων, απαραίτητο θεμέλιο της προώθησης της συνεργασίας για τις ειρηνικές χρήσεις της πυρηνικής ενέργειας και σημαντικό στοιχείο για την επίτευξη του στόχου του πυρηνικού αφοπλισμού και του γενικού αφοπλισμού σύμφωνα με το άρθρο VI της·

2. καλεί όλα τα κράτη που οι δραστηριότητές τους παραβιάζουν το καθεστώς μη διάδοσης των πυρηνικών όπλων παγκοσμίως να βάλουν τέλος στην απερίσκεπτη και ανεύθυνη συμπεριφορά τους και να συμμορφωθούν πλήρως με υποχρεώσεις τους στο πλαίσιο της ΣΜΔ· επαναλαμβάνει την έκκλησή του προς όλα τα κράτη μέλη που δεν είναι συμβαλλόμενα μέρη της ΣΜΔ να συμμορφωθούν εθελουσίως με τη ΣΜΔ και να προσχωρήσουν σε αυτήν·

3. καλεί επειγόντως το Συμβούλιο και την Επιτροπή να συμμετάσχουν ενεργά στις συζητήσεις που πραγματοποιούνται στο πλαίσιο της Συνόδου της Προπαρασκευαστικής Επιτροπής ΣΜΔ της Βιέννης και να συμβάλουν συντονισμένα, ουσιαστικά και με ορατό τρόπο προκειμένου η Διάσκεψη Επανεξέτασης ΣΜΔ του 2010 να έχει θετική έκβαση·

4. καλεί τόσο το Συμβούλιο όσο και την Επιτροπή να διευκρινίσουν ποια βήματα προτίθενται να αναλάβουν για την ενίσχυση της Συνθήκης για τη μη διασπορά και για την υιοθέτηση ουσιαστικής πολυμερούς προσέγγισης, όπως εκτίθεται στο έγγραφο στρατηγικής του Δεκεμβρίου 2003 της ΕΕ εναντίον της διάδοσης των υλικών και των όπλων μαζικής καταστροφής·

5. επιβεβαιώνει ότι για να είναι αποτελεσματικές οι πολυμερείς προσπάθειες πρέπει να εντάσσονται σε συγκροτημένο όραμα για την επίτευξη ενός κόσμου χωρίς πυρηνικά όπλα όσο το δυνατόν συντομότερα·

6. ζητεί επιμόνως από την Προεδρία του Συμβουλίου να υποβάλλει τακτικά εκθέσεις προόδου κατά τα έτη που μεσολαβούν έως τη Διάσκεψη Επανεξέτασης του 2010, αφιερωμένες στην υλοποίηση του καθενός από τα 43 μέτρα που εγκρίθηκαν στην κοινή θέση 2005/329/ΚΕΠΠΑ του Συμβουλίου, καθώς και κατάλογο νέων δεσμεύσεων που το Συμβούλιο ελπίζει να επιτύχει στο πλαίσιο της Διάσκεψης Επανεξέτασης ΣΜΔ του 2010·

7. προτρέπει την Προεδρία του Συμβουλίου να προωθήσει στο πλαίσιο της προπαρασκευαστικής επιτροπής ορισμένες πρωτοβουλίες αφοπλισμού, με βάση "Αρχές και Στόχους για τη Μη Διάδοση των Πυρηνικών Όπλων και τον Πυρηνικό Αφοπλισμό" που συμφωνήθηκε κατά τη Διάσκεψη Επανεξέτασης της ΣΜΔ του 1995 και τα "13 πρακτικά μέτρα" που συμφωνήθηκαν ομόφωνα κατά τη Διάσκεψη Επανεξέτασης της ΣΜΔ του 2000, τα οποία πρέπει να βελτιωθούν και να υλοποιηθούν προκειμένου να υπάρξει πρόοδος (να αποφευχθεί η οπισθοδρόμηση ή η στασιμότητα)·

8. προτρέπει ειδικότερα την Προεδρία του Συμβουλίου να άρει το αδιέξοδο της κατάρτισης μιας επαληθεύσιμης Συνθήκης για την απαγόρευση της παραγωγής σχάσιμων υλικών, να επισπεύσει την υπογραφή και επικύρωση της Συνθήκης για την Πλήρη Απαγόρευση των Πυρηνικών Δοκιμών (CTBT) από όλα τα κράτη, και ιδίως από όσα είναι απαραίτητα για να τεθεί σε εφαρμογή η Συνθήκη αυτή, και να υποστηρίξει την πλήρη κατάπαυση όλων των δοκιμών πυρηνικών όπλων εν αναμονή της έναρξης ισχύος της CTBT και να δώσει προτεραιότητα στη μείωση του κινδύνου πυρηνικής τρομοκρατίας αναπτύσσοντας και ενισχύοντας αποτελεσματικούς ελέγχους εξαγωγής και συνοριακούς ελέγχους στα ευαίσθητα υλικά, εξοπλισμό ή/και τεχνολογίες που συνδέονται με τα ΟΜΚ·

9. καλεί τη διεθνή κοινότητα να προωθήσει πρωτοβουλίες για διεθνή πολυμερή διαδικασία εμπλουτισμού ουρανίου υπό τον έλεγχο του Διεθνούς Οργανισμού Ατομικής Ενέργειας (ΔΟΑΕ)·

10. συνιστά να στείλει το Κοινοβούλιο στη Βιέννη αντιπροσωπεία που να συμμετάσχει στις εκδηλώσεις της προπαρασκευαστικής επιτροπής της ΣΜΔ· ζητεί από την Προεδρία του Συμβουλίου να συμπεριλάβει στην αντιπροσωπεία της ΕΕ εκπροσώπους του Κοινοβουλίου (ανάλογο προηγούμενο δημιουργήθηκε με την αντιπροσωπεία της ΕΕ στη Διάσκεψη του ΟΗΕ για τα Μικρά Όπλα, που διεξήχθη στη Νέα Υόρκη το 2006)·

11. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στον Γενικό Γραμματέα των Ηνωμένων Εθνών, στις κυβερνήσεις και τα κοινοβούλια των κρατών μελών των Ηνωμένων Εθνών, στον Γενικό Διευθυντή του Διεθνούς Οργανισμού Ατομικής Ενέργειας, στο Κοινοβουλευτικό Δίκτυο για τον Πυρηνικό Αφοπλισμό, στους Δημάρχους για την Ειρήνη, καθώς και στους άλλους διοργανωτές της Διεθνούς Διάσκεψης για τον πυρηνικό αφοπλισμό που έχει προγραμματιστεί στο Κοινοβούλιο για τις 19 Απριλίου 2007.

[1] ΕΕ C 320 Ε τ ης 15.12.2005, σ. 253.

[2] ΕΕ L 106 της 27.4.2005, σ. 32.

--------------------------------------------------